Egykaros, kerámiabetétes keverőcsap

Ez az armatúra rendkívül egyszerűen kezelhető: a kar emelésével a víz mennyisége, vízszintes elfordításával a hőfoka szabályozható. Az egykaros csap egy kézzel vagy akár egy ujjal is kezelhető. A gyors nyitási-zárási és beállítási idő alatt kevés víz folyik el feleslegesen, ezért a csap gazdaságosan működtethető. Az egykaros csappal egy kis odafigyeléssel rendkívül sok vizet és energiát lehet megtakarítani. A mosdás-tisztálkodás során a vizet ténylegesen a csap nyitva tartásának csak a tört részében használjuk. Az egykaros csapot a kieső vesztesség-időben egy kis mozdulattal, egy ujjal elzárhatjuk, de ha megint szükség van a vízre, akkor ugyanolyan egyszerűen ki is nyithatjuk, és a változatlan hőfokú vízzel folytathatjuk a műveletet.

A kar elfordítási szögéből csekély tapasztalat után megbecsülhető a kifolyó víz hőfoka, így elkerülhetőek a meglepetések, és csökken a leforrázás veszélye. Az igényesebb egykaros csapokba egy „hőfok-korlátozó” is be van építve, amivel a kar maximális elfordítási lehetősége - azaz a víz legnagyobb hőfoka – mechanikusan korlátozható. A hőfok-korlátozó a biztonságot és az energiatakarékosságot egyaránt szolgálja. A leírtak sajnos nem vonatkoznak az egyszerű, egyfokozatú, átfolyó rendszerű gáz-vízmelegítővel üzemelő rendszerbe épített egykaros csapokra. Míg a tároló vízmelegítős rendszernél a kar állása árulkodik a kifolyó víz hőfokáról, addig ennél a rendszernél a kar helyzete nem közvetít ilyen információt. Az is előfordulhat, hogy a kar jobbra fordításakor a hőfok egy darabig nem változik, majd egyszer csak hideg víz jön a csapból, vagy a térfogatáram csökkentése melegebb vizet eredményez. A furcsa működés nem a csap hibája, hanem a vízmelegítő fogyatékosságainak következménye.

A legfontosabb, egymással érintkező, súrlódó elemek rendkívül kemény, kopásálló kerámiából készülnek, ezért a csap élettartama évtizedekben mérhető. A csap nem igényel zsírozást, alkatrész cserét, karbantartást, és a közhiedelemmel ellentétben a szilárd szennyezőanyagokra és vízkőre sem érzékenyebb a többi armatúránál. Az egykaros csapok kivételes jó tulajdonságait egyre többen ismerik fel, és ezzel magyarázható az, hogy a hagyományos, kétgombos armatúrák helyett mind többen választják ezt a korszerűbb szerelvényt.